**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.05.2019, ora 08.00 – 24.05.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.05.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la 23.05.2019, la ora 12:00, **AVERTIZAREA HIDROLOGICĂ Nr. 20 – COD GALBEN și COD PORTOCALIU**, valabilă în intervalul *23.05.2019 ora 13:00 – 24.05.2019 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tur, Crasna şi Mureş*, cu posibile depăşiri ale **COTELOR DE APĂRARE.**

Această **AVERTIZARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, MUREŞ şi SATU MARE (3 prefecturi) - COD GALBEN;*

*- SATU MARE (1 prefectură) - COD PORTOCALIU*.

**RÂURI**

**Debitele au fost, în general, în scădere** exceptând cursurile mijlocii şi inferioare ale Crasnei, Barcăului, Crişurilor, Mureşului şi Prutului precum şi cursul inferior al Someşului, unde au fost în creştere prin propagare.

Debitele se situează în jurul și peste mediile multianuale lunare, exceptând râurile din bazinele hidrografice: Cerna, Vedea, Dâmboviţa, Bârlad, Bahlui, cele din Dobrogea, bazinul inferior şi mijlociu al Jiului, afluenţii Oltului inferior şi râurile din bazinul superior al Timişului, unde se situeaza la valori cuprinse între 40 – 90% din acestea.

Se situează peste:

- **COTELE DE INUNDAŢIE** râurile la stațiile hidrometrice: Tur – Călinești Oaș (420+15)-jud. SM, Turulung (420+62)-jud. SM și Micula (310+102)-jud. SM, Crasna – Domănești (500+14)-jud. SM, Prut – Stânca aval (300+69)-jud. BT;

- **COTELE DE ATENȚIE** râurile la stațiile hidrometrice: Crasna – Berveni (490+72)-jud. SM, Mureș – Luduș (300+64)-jud. MS, Ocna Mureş (430+7)-jud. MS, Bega Veche – Cenei (320+2)-jud. TM, Moravița – Moravița (250+22)-jud. TM, Prut – Oancea (440+20)-jud. GL, Drânceni (560+3) și Șivița (360+29)-jud. GL.

În interval s-au situat peste:

- **COTELE DE INUNDAȚIE** râurile la stațiile hidrometrice: Nirajul Mic – Miercurea Nirajului (300+29)-jud. MS;

- **COTELE DE ATENȚIE** râurile la stațiile hidrometrice: Talna – Paşunea Mare (270+2)-jud. SM, Budac – Budacu de Jos (130+23)-jud. BN, Firiza – Firiza (100+10)-jud. MM.

Este în vigoare **AVERTIZAREA HIDROLOGICĂ nr.20 din 23.05.2019**.

În interval s-a emis o **ATENŢIONARE HIDROLOGICĂ de fenomene imediate.**

**Debitele vor fi în creștere,** ca urmare a precipitațiilor prevăzute și propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, bazinul superior şi mijlociu al Oltului şi bazinele superioare ale Sucevei, Moldovei, Bistritei şi Trotuşului şi în scădere pe celelalte râuri.

Sunt posibile scurgeri importante pe versanți, torenți, pâraie și viituri rapide cu posibile efecte de inundații locale și creșteri de debite și niveluri pe unele râuri mici din jumătatea de nord a ţării, cu depășiri, izolate, ale **COTELOR DE APĂRARE**, ca urmare a precipitaţiilor sub formă de averse torențiale, prognozate şi propagării.

Datorită propagării viiturilor formate anterior, se vor mai situa peste **COTELE DE INUNDAȚIE** cursurile inferioare ale râurilor Tur și Crasna cu valori cuprinse între 10 – 50 cm și **COTELE DE ATENȚIE** râurile Mureș sectorul Luduș – Ocna Mureș, Moraviţa şi Prut sectorul Oancea – Șivița cu valori cuprinse între 10 – 50 cm.

Se menţine în vigoare **AVERTIZAREA HIDROLOGICĂ nr.20 din 23.05.2019**.

**DUNĂRE**

**Debitul la intrarea în ţară (secţiunea Baziaş) în intervalul 23.05 – 24.05.2019 a fost în scădere, având valoarea de 8200 m3/s**, peste media multianuală a lunii mai (7250 m3/s).

În aval de Porţile de Fier debitele au fost în scădere pe sectorul Gruia – Călăraşi, staţionare la Cernavodă şi în creștere pe sectorul Hârşova – Tulcea.

**Debitul la intrarea în ţară (secţiunea Baziaş) va fi în scădere (8100 m3/s).**

În aval de Porţile de Fier debitele vor fi în scădere pe sectorul Gruia – Vadu Oii, staţionare la Brăila şi Isaccea şi în creștere la Galaţi şi Tulcea.

**2.** **Situaţia meteorologică în intervalul 23.05.2019, ora 09.00 –24.05.2019, ora 06.00**

**Administraţia Naţională de Meteorologie** (A.N.M.) a emis la 23.05.2019, la ora 12:00, **INFORMAREA METEOROLOGICĂ Nr. 30**, conform căreia:

„*În intervalul 23 mai, ora 12.00 – 24 mai, ora 22.00, vor fi perioade în care se vor semnala averse ce vor avea și caracter torențial, descărcări electrice, intensificări de scurtă durată ale vântului ce pot lua aspect de vijelie și izolat căderi de grindină. Astfel de fenomene vor avea o probabilitate mai ridicată de apariție în după-amiaza zilei de joi (23 mai) în vestul, centrul și nordul țării, iar pe parcursul zilei de vineri (24 mai) în regiunile estice, sud-estice, nordice și centrale. Cantitățile de apă vor depăși 15...25 l/mp și pe arii restrânse 35...40 l/mp.*

*Notă: manifestări ale instabilității atmosferice se vor semnala și în după-amiaza zilei de sâmbătă (25 mai), cu precădere în zona Carpaților Orientali și în regiunile limitrofe.”*

Această **INFORMARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi).*

**ÎN ŢARĂ**

Vremea a fost în general instabilă în regiunile intracarpatice, precum și în zonele de deal și de munte, unde, mai ales în cursul zilei, au fost înnorări temporar accentuate, averse și local descărcări electrice. În restul teritoriului, vremea a fost predominant frumoasă, cerul variabil, iar astfel de fenomene s-au semnalat pe arii restrânse, cu precădere după-amiaza, în nordul Munteniei și al Moldovei. Până la încheierea prezentului raport, cantitățile de apă au depășit pe arii restrânse 15 l/mp și izolat 25 l/mp în Transilvania, nordul Carpaților Orientali și în Munții Apuseni. Vântul a prezentat unele intensificări în zona înaltă de munte și local în regiunile sudice și centrale. Temperaturile maxime, mai scăzute față de normele climatologice în vest, nord-vest și centru, dar și ușor mai ridicate în est și sud-est, au fost cuprinse, la scara întregii țări, între 12 grade la Dumbrăvița de Codru și 28 de grade la Galați, Brăila și Tulcea, iar la ora 06.00, valorile termice s-au situat între 7 grade la Târgu Logrești și 18 grade la Sulina.

***Observație:*** *de ieri dimineață de la ora 06 au fost în vigoare 7 atenționări cod galben pentru fenomene meteorologice periculoase imediate, emise precum urmează: 3 de către SRPV Cluj-Napoca și câte 1 de către SRPV Craiova, SRPV Sibiu, SRPV Bacău și CNPM pentru Muntenia.*

**LA BUCUREŞTI**

Vremea a fost în continuare predominant frumoasă. Cerul a fost variabil, iar vântul a suflat slab și moderat. Temperatura maximă a fost de 25 de grade la toate stațiile meteorologice, iar la ora 06 se înregistrau 12 grade la Băneasa, 13 grade la Filaret și 14 grade la Afumați.

**3. Prognoza meteorologică în intervalul 24.05.2019, ora 09.00 –25.05.2019, ora 09.00**

**ÎN ŢARĂ**

Vremea va fi instabilă în cea mai mare parte a țării. Cerul va avea înnorări temporar accentuate, iar cu precădere în regiunile estice, sud-estice, nordice și centrale se vor semnala averse ce vor avea și caracter torențial, descărcări electrice, intensificări de scurtă durată ale vântului ce pot lua aspect de vijelie și izolat căderi de grindină. Cantitățile de apă vor depăși 15...25 l/mp și pe arii restrânse 35...40 l/mp. Temperaturile maxime, în ușoară scădere față de ziua anterioară în regiunile extracarpatice, se vor încadra între 16 și 24 de grade, iar cele minime se vor situa între 7 și 17 grade.

**LA BUCUREŞTI**

Vremea va deveni în general instabilă. Vor fi înnorări, iar mai ales după orele prânzului se vor semnala averse, descărcări electrice și intensificări de scurtă durată ale vântului. Temperatura maximă va fi de 23...24 de grade, iar cea minimă se va situa în jurul a 13 grade.

**4. Buletin nivometeorologic emis pentru perioada 23 mai 2019, ora 21.00 – 27 mai 2019, ora 21.00, pentru altitudini mai mari de 1800 m**

**Evoluția vremii în ultimele 3 zile:**

Vremea a fost relativ caldă. Cerul a fost temporar noros și pe arii relativ extinse s-au semnalat precipitații sub formă de ploaie însoțite și de descărcări electrice. Vântul a suflat slab și moderat, cu intensificări temporare ce au depășit 60-70 km/h pe creste. S-a semnalat temporar ceață. Stratul de zăpadă a scăzut în toate masivele, iar sub 1800 m este topit.

**Grosimea stratului de zăpadă în 23.05.2019, ora 15.00:**

Carpații Meridionali: 126 cm Bâlea-Lac, 101 cm Vf. Omu, 6 cm Vf. Țarcu;

Carpații Orientali: 3 cm Vf. Ceahlău Toaca.

**Evoluţia vremii în intervalul 23.05.2019, ora 21.00 – 27.05.2019, ora 21.00:**

Vremea va fi în general instabilă. Cerul va fi temporar noros. Pe arii relativ extinse vineri și sâmbătă se vor semnala averse de ploaie ce vor avea și caracter torențial, însoțite de decărcări electrice și izolat de grindină. Cantitățile de apă vor depăși local 15-20 l/mp și izolat sau cumulat în întreg intervalul 30-40 l/mp. Vântul va sufla slab și moderat, cu intensificări temporare ce vor atinge și depăși 40-50 km/h pe creste. Trecător se va semnala ceață.

**Peste 1800 m:** temperaturi minime: 0 la 5 gr.C; temperaturi maxime: 4 la 10 gr.C;

**Sub 1800 m:** temperaturi minime: 4 la 9 gr.C; temperaturi maxime: 10 la 18 gr.C.

**Stabilitatea şi evoluţia stratului de zăpadă în masivele Făgăraș și Bucegi:**

Stratul de zăpadă este redus ca arie, fiind prezent mai ales în zonele cu troiene mai vechi sau umbrite, și este umezit în profunzime, depășind pe arii restrânse 1 m grosime la peste 2000 m, în special pe versanții nordici. Ploile, local însemnate cantitativ, vor accelera topirea zăpezilor, apa rezultată pătrunzând în strat și umezindu-l suplimentar. Pe pantele suficient de înclinate, se mai pot semnala curgeri și avalanşe de topire ce pot antrena în cazuri extrem de izolate și straturi din profunzime acolo unde depozitele sunt mai însemnate, riscul fiind amplificat la supraîncărcări mari.

**Stabilitatea şi evoluţia stratului de zăpadă în masivele Parâng-Șureanu și Țarcu-Godeanu, Grupa Nordică a Carpaților Orientali (zona M. Rodnei) și Grupa Centrală a Carpaților Orientali (zona Munților Călimani–Bistriței-Ceahlău):**

Stratul de zăpadă este prezent doar în zonele umbrite și cu troiene mai vechi, și are dimensiuni în general de ordinul centimetrilor exceptând depozitele mai consistente de zăpadă de pe anumite văi.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru 22.05.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.05.2019-23.05.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE